
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS  MIESTŲ IR KITŲ GYVENAMŲJŲ VIETOVIŲ VIEŠOSIOS TVARKOS IR ŠVAROS TAISYKLIŲ TVIRTINIMO

2009 m. liepos 30 d. Nr.T-269
Šakiai


Savivaldybės  taryba, vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr.113-4290) 16 str. 2 d. 36  p., nusprendžia:


1. Patvirtinti rajono savivaldybės  miestų ir kitų gyvenamųjų vietovių viešosios tvarkos ir švaros taisykles (taisyklės pridedamos).


2. Pripažinti netekusiu galios savivaldybės  tarybos 2002 m. gruodžio 19 d. sprendimą Nr.205 „Dėl rajono savivaldybės miestų ir gatvių gyvenamųjų vietovių viešosios tvarkos ir švaros taisyklių naujos redakcijos tvirtinimo“, kuriuo patvirtintos rajono savivaldybės miestų, miestelių bei kitų gyvenamųjų vietovių tvarkymo ir švaros taisyklės.

Meras


Juozas Bertašius
PATVIRTINTA

Šakių rajono savivaldybės  tarybos   

2009 m. liepos 30 d. sprendimu Nr.T-269

 RAJONO SAVIVALDYBĖS  MIESTŲ IR KITŲ GYVENAMŲJŲ VIETOVIŲ

VIEŠOSIOS TVARKOS IR ŠVAROS

TAISYKLĖS

I. BENDROJI DALIS


1. Taisyklių tikslas – sudaryti ir palaikyti sveikas, saugias ir palankias visuomenės gyvenimo sąlygas, miestų ir kitų gyvenamųjų vietovių, aplinkos sanitarinę būklę.

2. Taisyklėse naudojamos sąvokos:

2.1. Asmenys - fiziniai ir juridiniai asmenys bei įmonės ir organizacijos, neturinčios juridinių asmenų teisių įstatymų nustatyta tvarka priskirtųjų teritorijų savininkai, valdytojai, naudotojai.

2.2. Priskirta teritorija – žemės sklypas, įstatymų nustatyta tvarka suformuotas kaip daiktas ir įregistruotas Nekilnojamojo turto registre arba teritorijos, kurias asmenys naudoja iki jų suformavimo ir įregistravimo Nekilnojamojo turto registre.

2.3. Bendrojo naudojimo teritorijos - tai gatvės, šaligatviai, pėsčiųjų takai, autobusų stotelės, tiltai, viadukai, parkai, skverai, aikštės, krantinės, paplūdimiai ir kt.

2.4. Žemės naudotojas – žemės savininkas arba kitas fizinis ar juridinis asmuo, kuris naudoja žemę įstatymų, administracinių aktų, teismo sprendimo, sandorių ar kitu įstatymo nustatytu pagrindu.

2.5. Žemės valdytojas – privačios žemės savininkas arba kitas fizinis ar juridinis asmuo, įstatymų, kitų teisės aktų, teismo sprendimo, sandorių ar kitu įstatymo nustatytu pagrindu įgijęs teisę valdyti privačią žemę, taip pat valstybės ar savivaldybės nuosavybės teisę įgyvendinantis subjektas, kuriam teisės aktų nustatyta tvarka valstybinė ar savivaldybės žemė perduota patikėjimo teise.

2.6. Statybvietė – statinio statybos darbų vieta (teritorija, kurios ribos nustatomos statinio projekte atsižvelgiant į vykdomus darbus, kuri gali sutapti ar nesutapti su statybos sklypo ribomis).

2.7. Gyvenamoji vietovė – žmonių gyvenimo ir veiklos vieta, turinti pavadinimą, teritoriją ir nustatytas ribas; tai yra miestai, miesteliai ir kaimai.

3. Šios taisyklės nustato miestų ir kitų gyvenamųjų vietovių – gatvių ir kiemų, želdynų, šaligatvių, pėsčiųjų ir dviračių takų, autobusų stotelių, pastatų priežiūros, valymo ir švaros palaikymo tvarką ir yra privalomos visiems rajono savivaldybės juridiniams ir fiziniams asmenims, svečiams ir nepilnamečiams vaikams. Už nepilnamečių vaikų pažeidimus ir šių taisyklių nesilaikymą atsako jų tėvai, globėjai. 

4. Miestų miestelių, rajono gyvenviečių ir kitose gyvenamose teritorijose ant gyvenamųjų namų , visuomeninės paskirties ir pramoninių pastatų fasadų turi būti:

4.1. pritvirtinti numeriai (pagal patvirtintą standartą);

4.2. gatvių pradžioje ir pabaigoje, ant gatvių sankryžose esančių kampinių pastatų – patvirtinti gatvių pavadinimai;

4.3. pritvirtinti laikikliai vėliavoms. Juos įrengia pastatų savininkai ar naudotojai. Lietuvos valstybės vėliava iškeliama:

4.3.1. nuolat prie, virš ar ant savivaldybių tarybų pastatų;

4.3.2. švenčių dienomis: vasario 16-ąją – Lietuvos valstybės atkūrimo dieną, kovo 11-ąją – Lietuvos nepriklausomybės atkūrimo dieną, liepos 6-ąją – Valstybės (Lietuvos karaliaus Mindaugo karūnavimo) dieną, prie, virš ar ant kitų valstybės ir savivaldybių institucijų bei įstaigų, kitų įstaigų, įmonių ir organizacijų, nesvarbu, kokia jų nuosavybės forma, taip pat gyvenamųjų namų;

4.3.3. prie, virš ar ant valstybinių aukštesniųjų, valstybės ir savivaldybių bendrojo lavinimo mokyklų pastatų – paprastai prasidėjus mokslo metams ir nuleidžiama jiems pasibaigus;
4.3.4. savarankiškų karinių dalinių teritorijose – krašto apsaugos ministro nustatyta tvarka;

4.3.5. prie, virš ar ant pastatų, kuriuose vyksta balsavimas, rinkimų į Lietuvos Respublikos Seimą, savivaldybių tarybas ar Europos Parlamentą ir Respublikos Prezidento rinkimų dieną, taip pat balsavimo referendume dieną;
5. Ant pastatų, kitų statinių ir įrenginių kabinti reklamą, skelbimus galima tik suderinus su rajono savivaldybės  administracijos vyriausiuoju architektu ir to miesto ar kitų gyvenamųjų vietovių seniūnu.

6. Šunis, kates ir kitus gyvūnus, gyvulius (arklius, karves, kiaules, ožkas, avis ir kt.) bei naminius paukščius miesto ir kitų gyvenamųjų vietovių ribose galima laikyti vadovaujantis patvirtintomis Gyvūnų globos ir laikymo bei Šunų registravimo rajono savivaldybės  teritorijoje taisyklėmis.

7. Visi rajono miestų bei kitų gyvenamųjų vietovių daugiabučių gyvenamųjų namų butų savininkai, nuomininkai, subnuomininkai - visi gyventojai privalo vykdyti daugiabučių savininkų bendrijų, daugiabučius namus administruojančių ir eksploatuojančių organizacijų priimtus įstatus bei namo vidaus tvarkos taisykles.


8. Gamybiniai, civiliniai, gyvenamieji pastatai turi būti eksploatuojami vadovaujantis Lietuvos Respublikos Statinių eksploatavimo valstybinės priežiūros vykdymo teisiniais aktais.


9. Statant, remontuojant, rekonstruojant pastatus, patalpas, negalima nukrypti nuo suderinto projekto.


10. Be rajono savivaldybės  administracijos vyriausiojo architekto derinimo negalima keisti pastatų fasadų, jų išvaizdos.


11. Statant mūrines, gelžbetonines, metalines, medines tvoras su pamatais arba cokoliais, privaloma gauti rajono vyriausiojo architekto suderinimą.


12. Įstiklinant daugiabučių gyvenamųjų namų, kitų pastatų lodžijas, balkonus, privaloma gauti rajono vyriausiojo architekto suderinimą.

II. PRISKIRTŲ TERITORIJŲ TVARKYMO IR ŠVAROS REIKALAVIMAI

13. Priskirtose teritorijose asmenys privalo: 

13.1. rinkti šiukšles, valyti sąnašas;

13.2. šienauti žaliąsias vejas, tvarkyti želdinius;

13.3. rudenį sugrėbti arba sušluoti lapus, surinkti nukritusias šakas (nušienautą žolę ir lapus nedelsiant sugrėbti bei kompostuoti tam skirtose vietose);

13.4. valyti sniegą ir ledą nuo priskiriamoje teritorijoje esančių pastatų stogų, lietaus vamzdžių ir balkonų. Valant reikia laikytis darbo saugos reikalavimų, aptverti pavojingą teritoriją, nesugadinti komunikacijos ryšių ir elektros tinklų, apsaugos įrangos, laidų, šviestuvų, radijo ir televizijos antenų, želdinių, statinių fasadų ;

13.5. tvarkyti savo priskirtose teritorijose esančius nutekamuosius griovius, pralaidas, vandens surinktuvus taip, kad vanduo nutekėtų nesusikaupdamas;

13.6. žiemos metu laiku valyti sniegą, barstyti slidumą mažinančias priemones, šalinti ledą priskirtose teritorijose. Darbai turi būti organizuoti taip, kad būtų užtikrintas nepertraukiamas ir saugus transporto ir pėsčiųjų eismas;

13.7. turėti dokumentus (sutartis su nuotekų vežėjais, nuotekų valymo įmone), įrodančius, kad nuotekos yra išvežamos į valymo įrengimus, kad jos neteršia gruntinio ir paviršinio vandens bei aplinkos, jei jų  pastatuose ir teritorijose esantis nuotekų tinklas, išgriebimo duobės neturi vietinių nuotekų valymo įrenginių ir nėra pajungti į centralizuotus miestų ir kitų gyvenamųjų vietovių nuotekų tinklus; 

13.8. turėti atitinkamus dokumentus (sutartis su atliekas tvarkančiąja įmone arba mokėjimo kvitus), įrodančius, kad atliekos tvarkomos pagal rajono savivaldybės  tarybos patvirtintas komunalinių atliekų tvarkymo taisykles; 

13.9. nugriovus pastatus ar įrenginius bei kitus statinius, priskirtą teritoriją rekultivuoti ir nuolat prižiūrėti.

14. Jeigu pastatas ar sklypas priklauso keliems asmenims, prižiūrimos teritorijos tvarkymas priklauso visiems proporcingai pagal valdomą pastato ar sklypo dalį. Nesant paskirstymo, atsakomybė tenka visiems asmenims solidariai.

15. Jeigu asmenys neturi galimybių tvarkyti priskirtų teritorijų, jie privalo sudaryti sutartį su tas paslaugas teikiančia įmone.

16. Prie įmonių, įstaigų, organizacijų pastatų bei nuolatinių ir laikinų prekybos ar paslaugų teikimo vietų šiukšliadėžes pastato asmenys, kuriems šios teritorijos yra priskirtos nustatyta tvarka. Už šiukšliadėžių švarą, plovimą, dezinfekavimą ir tinkamą jų išvaizdą yra atsakingi fiziniai ir juridiniai asmenys, kurių teritorijoje jos pastatytos. 

17. Asmenims priskirtose teritorijose draudžiama:

17.1. užsiimti bet kokia veikla (įvairių atliekų, maisto produktų kaupimas), kuri gali sukelti aplinkos užterštumą ar skatintų parazitų ar graužikų veisimąsi;

17.2. deginti statybines, buitines ir kitas atliekas, lapus, žolę, medžių šakas ir kitas augalinės kilmės atliekas;

17.3. remontuoti transporto priemones, jeigu jas remontuojant teršiama aplinka, skleidžiamas nemalonus kvapas, trukdomas gyventojų poilsis;

17.4. išpilti kurą, tepalus, chemines medžiagas, kitus techninius skysčius arba palikti netvarkingą transporto priemonę, teršiančią aplinką;

17.5. laikyti neeksploatuojamas, techniškai netvarkingas, paliktas be priežiūros transporto priemones ar jų dalis, išskyrus specialiai įrengtose aikštelėse. 

III. BENDRO NAUDOJIMO TERITORIJŲ TVARKYMO IR ŠVAROS REIKALAVIMAI

18. Bendrojo naudojimo teritorijų valymą organizuoja Seniūnas savo seniūnijos priskirtose teritorijose.

19. Vykdant bendrojo naudojimo teritorijų priežiūrą ir tvarkymą privaloma: 

19.1. Bendro naudojimo teritorijose valyti, šienauti ir prižiūrėti važiuojamąją dalį, šaligatvius, žaliąsias juostas, kelkraščius, griovius ir kitas teritorijas; 

19.2. šalinti medžių atžalas; 

19.3. nuimti ir nuvalyti nuo medžių, stulpų, tvorų reklaminius, informacinius skelbimus, jei jie nesuderinti pagal šių taisyklių 5 p.; 

19.4. išvežti gatvių sąšlavas iš jų susidarymo vietų;

19.5 valyti lietaus kanalizacijos šulinių groteles; 

19.6.valyti (šalinti šiukšles, dumblą) gaisrui gesinti skirtus rezervuarus ir kitus neprivatizuotus vandens telkinius. Užtikrinti tvarkingą privažiavimą prie jų; 

19.7. smulkioms šiukšlėms rinkti turi būti pastatytos urnos arba šiukšlių dėžės. Jas pastato, eksploatuoja ir už tinkamą jų priežiūrą atsako seniūnijos; 

19.8. pasnigus arba apledėjus dangoms valymo darbai turi būti organizuojami taip, kad būtų užtikrintas nepertraukiamas ir saugus transporto bei pėsčiųjų eismas; 

19.9. privaloma laiku valyti (kaupti) sniegą, barstyti smėlį, skaldelę bei kitas sniegą ar ledą tirpdančias priemones nuo tiltų, viadukų, sankryžų ir gatvių, kuriomis važiuoja viešasis transportas, siekiant užtikrinti jo nepertraukiamą eismą, taip pat viešojo transporto stotelėse; 

19.10. valyti nuo lietaus kanalizacijos šulinių grotelių ledą ir sniegą; 

19.11. valyti nuo gaisrinių hidrantų šulinių dangčių ledą ir sniegą;

19.12. valant sniegą ir ledą nuo bendrojo naudojimo teritorijose esančių pastatų stogų, lietaus vamzdžių ir balkonų, reikia laikytis darbo saugos reikalavimų, aptverti pavojingą teritoriją, nesugadinti komunikacijos ryšių ir elektros tinklų, apsaugos įrangos, laidų, šviestuvų, radijo ir televizijos antenų, želdinių, statinių fasadų; 

19.13. po žiemos, nutirpus sniegui ir ledui, privaloma surinkti ir išvežti gatvių priežiūros atliekas ir sąšlavas; 

19.14. valant šaligatvius, sniegą ar smėlį kaupti ant šaligatvio krašto. 

19.15. transporto priemonių savininkai turi imtis priemonių, užtikrinančių bendro naudojimo teritorijų tvarkytojams, prižiūrintiems gatves ir kitas teritorijas, netrukdomai valyti ir prižiūrėti šias teritorijas. 

19.16. miestuose:

19.16.1. rytais šaligatvius valyti ir šluoti iki 8 valandos, vakarais - 16-20 val., dirbant neturi būti trikdoma viešoji rimtis.;

19.16.2. gatvių važiuojamoji dalis ir aikštės turi būti šluojamos (išskyrus atvejus kai užsninga), prireikus laistomos; 

19.16.3. nuo gatvių su patobulinta danga smėlį, dulkes valyti mechanizuotais šepečiais, laistymo plovimo ar laistymo surinkimo mašinomis. Valant gatves neturi būti trikdomas eismas; 

19.16.4. intensyvaus judėjimo gatves karštomis dienomis laistyti pagal poreikį ir galimybes;

19.16.5. suminkštėjus asfalto dangai, barstyti atsijomis arba smėliu; 

19.16.6 prasidėjus plikšalai, nedelsiant barstyti smėliu, smėlio ir chlorido mišiniu (šlapia druska) bei užtikrinti normalų transporto eismą ir pėsčiųjų saugumą bet kuriuo paros metu, neatsižvelgiant į oro sąlygas. Pagrindinės miesto gatvės, prasidėjus plikšalai, turi būti mechanizuotai pabarstytos per 4 valandas. Pirmiausiai barstomos sankryžos, perėjos, tiltai,

 gatvės, kuriomis važiuoja viešasis transportas, viešojo transporto stotelės, autobusų apsisukimo teritorijos;

20.Bendrojo naudojimo teritorijose draudžiama: 

20.1. valant naudoti medžiagas ir įrankius, gadinančius gatvių, šaligatvių asfaltbetonio ir betono dangą, gatvių ženklus bei kitus gatvių priklausinius; 

20.2. šluoti sąšlavas į lietaus kanalizacijos bei kitus požeminių inžinerinių tinklų šulinius, pilti į juos paplavas, purvą, pelenus, smėlį, sniegą, mesti ledą ir kitas atliekas; 

20.3. sušluoti šiukšles po krūmais, ant žalių vejų bei gėlynų; 

20.4. krauti sniegą arčiau kaip 10 m atstumu nuo autobusų stotelių, gatvių sankryžų, arčiau kaip 4 m nuo pėsčiųjų perėjos ženklo pagal eismo kryptį, ant įvairių komunikacijų šulinių, žaliųjų vejų, medžių. 

20.5. krauti sniegą arčiau kaip 1 m atstumu nuo apšvietimo stulpų, šviesoforų; 

20.6. sniegą ir ledą, sumaišytą su žvyru ir smėliu, nuo šaligatvių ir pėsčiųjų takų mesti į transporto važiuojamąją kelio dalį; 

20.7. be Savivaldybės leidimo sandėliuoti statybines medžiagas, kurą, pašarus, stambius krovinius ant kelių, gatvių, šaligatvių, želdynų, teršti juos statybinėmis atliekomis ir gruntu; 

20.8. laužyti ir gadinti inventorių, įrengimus ir pastatus; 

20.9. rašinėti, braižyti, piešti ar kitaip terlioti ant pastatų, tvorų ir kitų statinių, išskyrus Savivaldybės patvirtintas vietas:

20.9.1. organizatoriai, norėdami gauti leidimą (pažymėjimą) piešti graffiti, pateikia prašymą savivaldybės Jaunimo reikalų tarybai;

20.9.2. kartu su prašymu  privaloma pateikti graffiti piešinio projektą, sienos, ant kurios norima piešti, nuotrauką, aplinkinių įstaigų ar organizacijų sutikimą (pvz.: mokyklos, kultūros centro administracijos ir kt.);

20.9.3. Jaunimo reikalų taryboje, išnagrinėjus prašymą, išduodamas arba neišduodamas leidimas (pažymėjimas);

20.9.4. neišdavus leidimo (pažymėjimo), Jaunimo reikalų tarybos pirmininkas organizatoriams raštu nurodo  motyvus (priežastis).  

20.10. savavališkai įrengti technines eismo reguliavimo priemones (kelio ženklus, kelių ženklinimą ir kt.) bendrojo naudojimo teritorijose be Savivaldybės nustatyta tvarka išduoto leidimo, kartu su kelio ženklais įrengti papildomą informaciją, kurios įrengimo nenumato Kelių eismo taisyklės ir Kelio ženklų ir šviesoforų naudojimo standartai; 

20.11. statyti, įrengti laikinus statinius ar įrenginius neturint nustatyta tvarka suderinto projekto ar statybos leidimo (jeigu jis reikalingas); 

20.12. bendrojo naudojimo teritorijose laužyti ir kirsti medžius, krūmus, jų šakas, lapus bei žiedus, mindžioti gėlynus, skinti bei rauti gėles ir ardyti veją; 

20.13. tvirtinti skelbimus ar kitokią informaciją ant medžių, stulpų, pastatų ir statinių bei kitose šiam tikslui nenumatytose vietos; 

20.14. sodinti medžius, įrengti gėlynus ir kitus želdinius nesuderinus su Savivaldybes architektūros ir urbanistikos skyriumi; 

20.15. deginti statybines, buitines ir kitas atliekas, lapus, žolę, medžių šakas ir kitas augalinės kilmės atliekas; 

20.16. kūrenti laužus ne tam pritaikytose vietose; 

20.17. ganyti gyvulius, paleisti paukščius ir šunis; 

20.18. kaupti ir sandėliuoti pramonines, buitines ar maisto atliekas, bei šiukšles;

20.19. žaisti sportinius ar kitokius žaidimus, taip pat važinėti riedučiais, riedlentėmis bei dviračiais tam nepritaikytose vietose, važiuoti motorinėmis transporto priemonėmis ir mopedais šaligatviais, pėsčiųjų takais, žaliuosiuose plotuose; 

20.20. važinėti riedučiais, riedlentėmis bei dviračiais, šokinėjant per(ant) suoliukus(-ų), turėklus(-ų), šaligatvių bortelius(-ų), taip pat važinėti kitais būdais, kurie kelia grėsmę žmonių saugumui ar gali padaryti žalą, išskyrus važinėjimą specialiai tam pritaikytose vietose;

20.21. kabinti ant medžių sūpuokles ir skalbinius;

20.22. statyti palapines, rengti įvairius žaidimus ir šokius, organizuoti renginius, nesuderinus su rajono savivaldybės administracija ar seniūnija; 

20.23. dėti gėles, vainikus ir žvakes žmonių žūties vietose gatvėse ir ant šaligatvių;

20.24. be Savivaldybės administracijos ar seniūnijos leidimo prekiauti ar teikti paslaugas viešosiose vietose; 

20.25. remontuoti ir plauti transporto priemones, jeigu darbų metu teršiama aplinka, skleidžiamas nemalonus kvapas, trukdomas gyventojų poilsis; 

20.26. išpilti kurą, tepalus, kitus techninius skysčius arba palikti netvarkingą transporto priemonę, teršiančią aplinką; 

20.27. laikyti įvairią techniką, neeksploatuojamas, techniškai netvarkingas, paliktas be priežiūros transporto priemones ar jų dalis.

20.28 trikdyti viešąją rimtį. Darbų, kuriuos vykdant skleidžiamas triukšmas viešose vietose, valdymas reglamentuojamas patvirtintomis Triukšmo prevencijos  savivaldybės viešose vietose taisyklėmis. 

IV. TVARKYMO IR ŠVAROS REIKALAVIMAI VYKDANT STATYBOS IR REMONTO DARBUS

21. Statybos organizacijos, vykdančios statybos ar remonto darbus, statybos metu privalo prižiūrėti statybos aikšteles, kelius ir šalia statybos objektų esančias gatves ir šaligatvius 20 m atstumu nuo statybų aikštelės tvoros. 

22. Statybos organizacijos, vykdančios statybos ar remonto darbus, privalo transportą eksploatuoti taip, kad nebūtų teršiamos gatvės. 

23. Vykdant statybos bei kitus darbus ir užteršus aplinkines gatves, darbus vykdančios organizacijos privalo valyti prie objektų esančias aplinkines gatves, kurios teršiamos objektuose naudojamu transportu bei mechanizmais. 

24. Jei rangovai, atliekantys statybos darbus, negali gatvės valyti, jie privalo sudaryti su-tartį su tas paslaugas teikiančia įmone dėl gatvės valymo ir sąšlavų išvežimo visam statybos laikotarpiui . 

25. Statybos darbus atliekančios organizacijos, prieš pradėdamos statybos, montavimo, remonto ir priežiūros darbus, susijusius su kasinėjimu, privalo gauti leidimą seniūnijoje šiems darbams atlikti. Jei statant sugadinama greta statybos aikštelių esančių gatvių, šaligatvių, žaliųjų plotų, želdynų danga, gėlynai, medžiai ar kitokia įranga, juos atstato rangovinės organizacijos savo lėšomis ir apie tai informuoja seniūniją, išdavusią kasinėjimo leidimą. 

26. Statant ir remontuojant namus, butus, kitas patalpas, susikaupusias atliekas ir laužą iš statybos vietų į sąvartyną išveža darbus vykdantys asmenys. Statybinės atliekos turi būti nedelsiant sutvarkytos ir išvežamos ne rečiau kaip kartą per 5 dienas, baigus darbus, teritorija turi būti nedelsiant sutvarkyta.

V. KOMUNALINIŲ ATLIEKŲ TVARKYMAS



27. Savivaldybės komunalinių atliekų tvarkymo sistemos organizavimą ir administravimą, komunalinių atliekų tvarkymo viešosios paslaugos teikimą savivaldybės teritorijoje reglamentuoja bei nustato komunalinių atliekų surinkimo, rūšiavimo, saugojimo, šalinimo ir apskaitos tvarką, atliekų turėtojų bei atliekų tvarkytojų teises, pareigas ir atsakomybę patvirtintos Savivaldybės atliekų tvarkymo taisyklės.


28. Skystoms atliekoms rinkti, kur nėra kanalizacijos, kiemuose įrengiamos dengtos, betonuotos paplavų duobės su grotelėmis kietoms frakcijoms atskirti. Kad būtų patogiau išvalyti, grotelės turi būti išimamos arba atidaromos.

29. Paplavų duobės turi būti su sandariais dangčiais ir su dujų pašalinimo vamzdžiais.


30. Kiemo tualetas privalo turėti antžeminę dalį ir duobę. Antžeminė patalpa turi būti sandari, gerai suglaudintų medžiagų (lentų, plytų, blokų ir kt.). Duobės gylis priklauso nuo gyventojų, kurie naudojasi tualetu, skaičiaus. Duobės gylis priklauso nuo gruntinio vandens lygio, tačiau ne gilesnis kaip 3 m. Negalima leisti, kad duobę pripildytų aukščiau kaip 0,35 m. iki duobės viršaus.


31. Duobę reikia valyti priklausomai nuo jos pripildymo, bet ne rečiau kaip kartą per pusmetį. Dėl valymo kreiptis į tam teisę turinčias tarnybas ir dokumentus apie išvalymą saugoti ne mažiau kaip metus laiko.


32. Kiemo tualetų patalpos turi būti švarios. Jas valyti reikia kasdien. Ne rečiau kaip kartą per savaitę reikia išplauti karštu vandeniu su dezinfekuojančiomis priemonėmis.


33. Nekanalizuotų tualetų patalpos ir duobės dezinfekuojamos specialiais tirpikliais.


34. Draudžiama išvežti arba supilti į krūvas atliekas į tam reikalui nenustatytas vietas, taip pat užkasti jas žemėje. Draudžiama statyti nekontroliuojamus buitinių atliekų ir pramonės įmonių atliekų poligonus (sąvartynus). 

35. Draudžiama vežti komunalines atliekas, statybinį laužą į laukus, miškus ar kitas tam neskirtas vietas


36. Draudžiama į konteinerius pilti paplavas ir kitas skystas atliekas bei karštą šlaką, versti statybines ir žaliąsias atliekas, deginti šiukšles.


37. Draudžiama buitines šiukšles palikti polietileniniuose krepšiuose ar kitoje taroje ne tam skirtoje vietoje.


38. Draudžiama gyvenamojoje aplinkoje laikyti atviras mėšlo krūvas bei atviras srutų duobes (duobė turi būti įruošta iš vandeniui nepralaidžios medžiagos, kad nuotekos neprasiskverbtų į gruntą). 


39. Draudžiama pilti paplavas į vandens telkinius, skalbti upėse ar kituose vandens telkiniuose bei teršti jų pakrantes.

VI. PAPLŪDIMIAI


40. Paplūdimius tvarko rajono savivaldybės administracijos paskirtos tarnybos, taip pat įmonės ir organizacijos, kurioms jie yra priskirti, vadovaudamosi Lietuvos higienos norma HN92:2007 “Paplūdymiai ir jų maudyklų vandens kokybė“ (Žin., 2007, Nr.139-5716).


41. Maudyklose, kaip ir visuose paplūdimių įrenginiuose, reikia palaikyti tinkamą švarą ir tvarką. Nuorūkoms, popieriams ir kitoms šiukšlėms rinkti statomos šiukšlių dėžės.


42. Maudimosi vietose griežtai draudžiama plauti skalbinius ir maudyti gyvūnus.


43. Paplūdimių ir kitose vandens telkinių apsauginėse juostose važinėtis automobiliais bei juos statyti draudžiama, išskyrus tam įrengtas ar nužymėtas aikšteles.

VII. TURGAVIETĖS IR PREKYBA VIEŠOSE VIETOSE


44. Turgavietėse ir viešose vietose prekyba vykdoma prisilaikant higienos normų ir taisyklių.


45. Turgaus teritorija turi būti aptverta, padengta lygia, su nuolydžiu lietaus vandeniui, lengvai valoma, nelaidžia vandeniui danga, švari ir tvarkinga.


46. Konteineriai atliekoms statomi betonuotose arba asfaltuotose aikštelėse, kurių plotas turi būti didesnis už konteinerio pagrindą, ne arčiau kaip 30 m. nuo maisto prekių prekybos vietų (nesant kanalizacijos - ne arčiau kaip 50 m.).


47. Kasdien, baigus darbą, teritorija turi būti išvaloma, dezinfekuojama.


48. Karštomis dienomis be įprastinio valymo turgavietės teritorijos kietą dangą reikia plauti kasdien. Kietos dangos plovimo vandenys turi būti apvalomi nusodintuvuose ir kanalizuojami.


49. Rajono savivaldybė savo sprendimu numato ir kitas prekybos vietas. Jose galima prekiauti įmonėms, įstaigoms, akcinėms bendrovėms ir privatiems asmenims tik gavus rajono savivaldybės  administracijos leidimą.


50. Rinkliavos dydį už prekiavimą numato rajono savivaldybė.

VIII. BENDROS PASKIRTIES ŽELDYNAI, PARKAI, KAPINĖS


51. Visi rajono savivaldybės  miestų ir kitų gyvenamųjų vietovių bendro naudojimo teritorijose esantys želdiniai, išskyrus kitų teritorijų, privačių namų valdų naudotojus, sudaro žaliąjį savivaldybės  teritorijos fondą ir yra rajono savivaldybės administracijos įgaliotų įstaigų prižiūrimi ir saugomi.


52. Rajono savivaldybės miestų ir kitų gyvenamųjų vietovių bendro naudojimo teritorijose esantys želdiniai prižiūrimi ir tvarkomi vadovaujantis patvirtintomis rajono savivaldybės Želdinių priežiūros, tvarkymo ir apsaugos bei nuostolių dėl želdinių sunaikinimo atlyginimo taisyklėmis.


53. Kapinės tvarkomos ir prižiūrimos vadovaujantis Lietuvos Respublikos Vyriausybės 2008-11-19 nutarimu Nr.1207 (Žin., 2008, Nr. 137-5411) "Dėl Lietuvos Respublikos žmonių palaikų laidojimo įstatymo įgyvendinamųjų tesės aktų patvirtinimo", "Leidimų laidoti išdavimo bei laidojimo, kapinių lankymo  Šakių rajono savivaldybės teritorijoje taisyklėmis ir Leidimo laidoti neprižiūrimose kapavietėse Šakių rajono savivaldybės teritorijoje išdavimo tvarkos aprašu.

 
54. Karių kapinių, žudynių vietų ir kitose, kapinių statuso neturinčiose vietose (toliau – viešosios kapinės), tvarkymą ir jų priežiūrą organizuoja seniūnai.


55. Viešųjų kapinių priežiūros reikalavimai: 


55.1. rinkti šiukšles; 


55.2. šienauti žaliąsias vejas;


55.3. tvarkyti želdinius;



55.4. rudenį sugrėbti arba sušluoti lapus; 


55.5. surinkti nukritusias šakas (nušienautą žolę ir lapus nedelsiant sugrėbti bei kompostuoti tam skirtose vietose); 


55.6. suformuotas kapavietes apsodinti gėlėmis ir jas prižiūrėti; 


55.7. laiku išvežti susikaupusias šiukšles ir nupjautą žolę.

IX. ŽEMĖS DARBŲ VYKDYMAS IR GATVIŲ DANGŲ APSAUGA


56. Rajono savivaldybės miestų ir kitų gyvenamųjų vietovių teritorijose žemės darbus galima vykdyti tik gavus rajono savivaldybės administracijos leidimą ir sąlygas.

X. REKLAMA


57. Įmonės, įstaigos, firmos ir organizacijos privalo turėti iškabas. Už jų taisyklingumą atsakingi tų įmonių, įstaigų, firmų bei organizacijų vadovai.


58. Iškabos ir vitrinos įrengiamos pagal nustatyta tvarka paruoštus ir suderintus projektus.


59. Kilnojamuosius reklaminius stendus, rodykles, suderinus su vyriausiu architektu ir kalbos specialistu, galima įrengti, gavus rajono savivaldybės administracijos pritarimą.


60. Iškabos turi būti švarios ir tvarkingos. Sudaužytos, sugadintos, neestetiškos iškabos turi būti nedelsiant pakeičiamos arba pataisomos.


61. Vitrinose išstatyti prekių pavyzdžiai turi būti švarūs, tvarkingi. Nublukusios ir savo pirmykštės išvaizdos netekusios prekės turi būti nedelsiant pakeičiamos, vitrina atnaujinama.


62. Stacionarines reklamų, skelbimų lentas bei stendus, plakatų stovus galima įrengti pagal kompleksiškai suderintas schemas, nustatyta tvarka paruošus, suderintus projektus ir gavus savivaldybės administracijos pritarimą.


63. Renginius mieste (šventes, festivalius, sporto renginius, muges ir kitus) galima reklamuoti plakatais, kuriuos prie tam tikslui įrengtų stovų pritvirtina stovus eksploatuojančios tarnybos, suderinusios su rajono savivaldybės  administracija.


64. Įmonių, įstaigų, organizacijų ir gyventojų skelbimus, afišas, rinkimų agitacinė informaciją iškabinama tik specialiose su vyriausiuoju architektu suderintose vietose, o pasibaigus renginiui arba skelbimo terminui juos sutvarko stendus eksploatuojanti tarnyba.


65. Už ne vietoje arba ne pagal šiame skyriuje nustatytą tvarką iškabintus įmonių, įstaigų, organizacijų ir gyventojų skelbimus, afišas, rinkimų agitacinę informaciją, atsakingi jų teikėjai.


66. Visų parduotuvių, kilnojamųjų prekybos kioskų, pavilijonų ir kitų prekybos bei paslaugų vietų reklaminiai, informaciniai stendai ir užrašai turi būti įrengiami pagal nustatyta tvarka paruoštus, suderintus su vyriausiu architektu projektus. Projektai turi būti paruošti atitinkančias kvalifikacijas turinčių specialistų.


67. Mokestį už informacinius - reklaminius stendus, statomus miesto bendrojo naudojimo plotuose, ant pastatų, už pradinių duomenų paruošimą projektavimui ir derinimui nustato rajono savivaldybės taryba pagal Vietinės rinkliavos nuostatus.

XI. ATSAKOMYBĖ UŽ SAVIVALDYBĖS MIESTŲ IR KITŲ GYVENAMŲJŲ VIETOVIŲ VIEŠOSIOS TVARKOS IR ŠVAROS TAISYKLIŲ NESILAIKYMĄ


68. Šių taisyklių laikymąsi pagal kompetenciją kontroliuoja Šakių rajono savivaldybės administracijos atstovai, Šakių policijos komisariato bei  Marijampolės regiono departamento Šakių rajono Aplinkos apsaugos agentūros pareigūnai. 

69. Už taisyklių pažeidimus tvarkant ir prižiūrint bendrojo naudojimo teritorijas atsako asmenys, kuriems pagal sutartis su savivaldybe buvo nustatyta pareiga jas prižiūrėti.

70. Jeigu asmenys netvarko jiems priklausančios teritorijos, kontrolę vykdantys subjektai  raštu įspėja ir  nustato terminus teritorijai sutvarkyti. Nustatytu laiku nesutvarkius teritorijos, taikomos nuobaudos, nustatytos Lietuvos Respublikos administracinių teisės pažeidimų kodekse.

71. Administracinė nuobauda neatleidžia asmens nuo prievolės laikytis šių taisyklių ir pašalinti esantį pažeidimą.

_________________________________

